Diari Oficial de la Generalitat Valenciana


Sumari del DOGV 9964, del 24-10-2024 (2024/11609)

ORDE 28/2024 de 21 d’octubre, per la qual s’aproven les bases reguladores per a concedir subvencions del Programa per al suport a l’estabilització de les persones investigadores amb talent contractades amb càrrec a les convocatòries 2023 i anteriors del Pla GenT (ESGENT).
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/10/21/28/dof/vci/html**

### Dades del document

Número de DOGV
:   9964

Data del DOGV
:   24-10-2024

Secció del DOGV
:   I. DISPOSICIONS GENERALS

Número del document
:   2024/11234

CVE
:   WTPN-L-1058-71575

Data del document
:   21-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Institut Valencià de Cultura
    * organització de la investigació
    * política d'investigació
    * personal d'investigació
    * legislació

ÍNDEX

Preàmbul

Article 1. Objectiu

Article 2. Definicions

Article 3. Finançament

Article 4. Persones beneficiàries

Article 5. Obligacions de les persones beneficiàries

Article 6. Principis que han de respectar les persones investigadores i els grups d’investigació

Article 7. Protecció de dades de caràcter personal

Article 8. Conceptes susceptibles de subvenció

Article 9. Característiques i quantia de la subvenció

Article 10. Procediment de concessió

Article 11. Òrgans competents

Article 12. Presentació de sol·licituds

Article 13. Requisits de l’entitat beneficiària, dels expedients i de la sol·licitud

Article 14. Instrucció del procediment

Article 15. Avaluació i selecció

Article 16. Criteris de valoració de sol·licituds

Article 17. Proposta de resolució

Article 18. Resolució

Article 19. Modificació de la resolució

Article 20. Justificació de les subvencions

Article 21. Seguiment i control de les subvencions

Article 22. Pagament de les subvencions

Article 23. Incompatibilitats

Article 24. Transparència, subministrament d’informació i dades obertes

Disposicions addicionals

Primera. Facultats de la persona titular de la direcció general competent en matèria de ciència i investigació

Segona. Incidència pressupostària

Tercera. Abast plurianual de les subvencions

Quarta. Caràcter econòmic de les activitats d’investigació

Disposicions transitòries

Disposició derogatòria única

Disposició final

Única. Entrada en vigor

PREÀMBUL

El juny de 2017, el Consell, conscient del fort impacte de la recessió social i econòmica viscuda a la Comunitat Valenciana durant el període comprés entre 2008 i 2015, aprova mitjançant un acord el Pla GenT (Generació Talent). Este pla preveia la garantia de fons durant el període 2017-2018 per a, entre altres mesures, posar en marxa un pla de retorn de personal investigador.

A conseqüència de l’acord mencionat, mitjançant l’Orde 4/2018, de 7 de març, la Conselleria d’Educació, Investigació, Cultura i Esport aprova les bases reguladores per a la concessió de subvencions del Programa per al suport a persones investigadores amb talent - Pla GenT.

A l’empara d’estes bases reguladores, s’han aprovat tres convocatòries del Pla GenT durant els exercicis 2018, 2019 i 2020, que permetran fins al 2024 l’execució de prop d’un centenar de projectes i activitats d’investigació a la Comunitat Valenciana.

Després d’esta experiència, es va considerar que era necessari reestructurar el Pla GenT, a fi de concentrar els recursos pressupostaris en les actuacions amb més impacte i que este pla contribuïra a l’atracció, la retenció i l’estabilització de talent d’excel·lència internacional en el sistema valencià d’I+D+i. Per a això, es va publicar l’Orde 17/2020, de 21 de setembre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a concedir subvencions del Programa per al suport a persones investigadores amb talent - Pla GenT, que va definir el marc regulador de les convocatòries de 2021, 2022 i 2023.

L’aplicació d’este marc regulador ha permés detectar problemes estructurals en este. Concretament, ocorria que en els casos d’estabilització de les persones investigadores es veia compromesa la continuïtat del projecte.

L’Estatut d’Autonomia de la Comunitat Valenciana determina en l’article 52.2 que la Generalitat establirà el seu propi sistema de ciència i tecnologia que promoga la seua articulació i la cooperació entre els seus agents, amb la finalitat de fomentar el desenrotllament tecnològic i la innovació per a donar suport al progrés i a la competitivitat empresarial de la Comunitat Valenciana.

L’any 2022 va suposar una fita en l’avanç del Pla GenT, atés que les persones investigadores d’excel·lència participants en este es van començar a integrar, de manera permanent, en el nostre Sistema d’Investigació Científica i Desenrotllament Tecnològic.

Amb l’objectiu de regular esta nova realitat, es fa necessari redactar unes bases que constituïsquen un instrument per a l’estabilització i la continuïtat dels projectes. La integració de les persones investigadores, de manera permanent, en el nostre Sistema d’Investigació Científica i Desenrotllament Tecnològic ha comportat la problemàtica de donar resposta a la continuïtat dels projectes dirigits per estes persones. És rellevant assenyalar que els criteris d’eficiència i economia en l’ús dels recursos públics requerixen que la inversió realitzada en el desenrotllament d’un projecte d’investigació fructifique en resultats concrets d’investigació o de producció de coneixement, amb independència que s’aconseguisca l’objectiu d’estabilització per a qui el dirigix. Per a això, la Generalitat ha decidit posar en marxa un marc normatiu per a finançar esta continuïtat, de manera que les persones investigadores que s’estabilitzen compten amb una dotació addicional per a finançar els projectes que van iniciar d’acord amb el seu pla inicial. D’altra banda, les persones investigadores que van iniciar els projectes a l’empara de l’Orde 17/2020, de 21 de setembre, de la Conselleria d’Innovació, Universitats, Ciència i Societat Digital, o el marc normatiu anterior, han de comptar també amb la possibilitat de continuar els seus projectes en un marc ordenat i previsible que done cobertura a la situació que s’origina en el cas de la seua estabilització igualment.

Estes noves bases tenen una doble missió: d’una banda, evitar la finalització abrupta del projecte d’investigació per falta de finançament, fet que comprometria l’obtenció dels resultats científics esperats i, amb això, faria inútils els esforços i els recursos tant humans com financers invertits en este; d’una altra, el fre de la recepció de fons respecte dels que l’entitat beneficiària rebria si la persona investigadora no s’estabilitzara i conclogueren els quatre anys de duració del programa més els dos anys de pròrroga, podria actuar com un desincentiu a l’estabilització per part de les entitats beneficiàries, fet que entorpiria la consecució de l’objectiu de facilitar l’atracció, el retorn i la retenció de personal investigador procedent de l’exterior, fi últim del Pla GenT.

La Llei 2/2009, de 14 d’abril, de la Generalitat, de coordinació del Sistema Valencià d’Investigació Científica i Desenrotllament Tecnològic, està orientada al fet que es creen les condicions adequades per a aconseguir objectius d’investigació nous i ambiciosos perquè contribuïsquen al progrés científic, industrial, econòmic i social de la Comunitat Valenciana.

Les actuacions previstes a l’empara d’esta orde promouran la incorporació de la perspectiva de gènere, en els termes de la disposició addicional tretzena de la Llei 14/2011, d’1 de juny, de la ciència, la tecnologia i la innovació.

D’altra banda, en el transcurs de la vigència de l’Orde 17/2020, de 21 de setembre, s’han produït canvis normatius i s’han aprovat, tant en l’àmbit europeu com estatal i autonòmic, noves estratègies de ciència, tecnologia i innovació. Entre els canvis normatius cal ressaltar l’aprovació de la Llei 17/2022, de 5 de setembre, per la qual es modifica la Llei 14/2011, d’1 de juny, de la ciència, la tecnologia i la informació, sobre la base de la qual es tramita una nova orde de bases per a ampliar l’objecte de la subvenció en les ajudes que financen la contractació temporal de personal investigador predoctoral i en fase postdoctoral, perquè es financen, a més, gastos d’indemnització per finalitzar el contracte previstos en la llei mencionada. També s’introduïxen noves causes d’interrupció dels contractes objecte de la subvenció que no s’arreplegaven anteriorment i que es preveuen en esta llei.

La Direcció General de Ciència i Investigació de la Conselleria d’Educació, Cultura, Universitats i Ocupació és l’òrgan directiu al qual el Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, assigna les funcions en matèria de política científica i d’investigació, planificació estratègica per al desenrotllament de la investigació científica, promoció i finançament de la investigació, suport al talent investigador i als parcs científics, implantació i millora d’infraestructures i equipament per a la investigació, i coordinació de les actuacions d’altres conselleries i entitats de la Generalitat amb competència en estes matèries.

D’acord amb això, el subprograma 542C00, Investigació, desenrotllament tecnològic i innovació (I+D+i), que s’inclou en els pressupostos de la Generalitat per a cada exercici, establix i dota amb un sistema de subvencions a la investigació els objectius bàsics de les quals són el foment de la investigació científica, el desenrotllament tecnològic i la innovació en l’àmbit de la Comunitat Valenciana.

En aplicació del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que regula esta orde no estan subjectes a l’article 107.1 del Tractat de funcionament de la Unió Europea, ja que es tracta d’ajudes la concessió de les quals no falseja ni amenaça falsejar la competència, ni afavorix empreses o produccions determinades.

Estes bases reguladores s’adeqüen als principis de bona regulació als quals fa referència l’article 129.1 de la Llei 39/2015, d’1 d’octubre, del procediment administratiu comú de les administracions públiques. L’adequació als principis de necessitat i eficàcia està justificada perquè l’orde complix el mandat que establix la Llei 2/2009, de 14 d’abril, de coordinació del Sistema Valencià d’Investigació Científica i Desenrotllament Tecnològic, de crear les condicions adequades que permeten aconseguir objectius nous i ambiciosos en investigació que contribuïsquen al progrés científic, industrial, econòmic i social de la Comunitat Valenciana. Seguint el principi de proporcionalitat, es considera que l’orde és l’instrument normatiu adequat per a proporcionar un marc jurídic comú a les diferents convocatòries que, per a la concessió de subvencions, es dicten en el marc del Programa per al suport a l’estabilització de les persones investigadores amb talent contractades amb càrrec a les convocatòries 2023 i anteriors del Pla GenT. El principi de seguretat jurídica queda garantit per l’adequació i la coherència de l’orde a la normativa vigent en matèria de subvencions i a la resta de l’ordenament jurídic. S’ha aplicat el principi d’eficiència optimitzant els mitjans necessaris per a tramitar esta orde. Finalment, i en aplicació del principi de transparència, l’orde s’ha sotmés als tràmits de consulta i informació pública que preveuen l’article 133 de la Llei 39/2015, d’1 d’octubre, i els articles 14, 15 i 16 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana. Així mateix, estan definits clarament els seus objectius i justificació.

Estes bases reguladores inclouen les previsions mínimes que exigix l’article 165 de la Llei 1/2015, de 6 de febrer, d’hisenda pública, del sector públic instrumental i de subvencions, i la part que constituïx legislació bàsica de l’Estat de l’article 17 de la Llei 38/2003, de 17 de novembre, general de subvencions.

Estes bases reguladores s’integren en el Pla estratègic de subvencions aprovat per la Resolució de 28 de gener de 2024, de la subsecretària de la Conselleria d’Educació, Universitats i Ocupació, per al període 2024-2027 (DOGV 9782, 06.02.2024), dins del seu objectiu estratègic 2, Suport a persones investigadores amb talent, fet que contribuïx a assolir els objectius d’este pla estratègic.

Per tot això, d’acord amb el que establixen els articles 160 i 164 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; de conformitat amb la proposta de la persona titular de la Direcció General de Ciència i Investigació, una vegada emés l’informe per l’Advocacia de la Generalitat i per la Intervenció Delegada; en virtut de les facultats que em conferix l’article 160.2.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i del Decret 136/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació,

ORDENE

*Article 1. Objectiu*

1. L’objectiu d’estes ajudes és permetre la continuïtat dels projectes i, per tant, del seu finançament, iniciats i desplegats amb càrrec a les convocatòries 2023 i anteriors del Programa per al suport a personal investigador amb talent - Pla GenT, regulades mitjançant l’Orde 4/2018, de 7 de març, de la Conselleria d’Educació, Investigació, Cultura i Esport, per la qual s’aproven les bases reguladores per a la concessió de subvencions del Programa per al suport a persones investigadores amb talent – Pla GenT (convocatòries de 2018, 2019 i 2020), i l’Orde 17/2020, de 21 de setembre, de la Conselleria d’Innovació, Universitats, Ciència i Societat Digital, per la qual s’aproven les bases reguladores per a la concessió de subvencions del Programa per al suport a persones investigadores amb talent - Pla GenT (convocatòries 2021, 2022 i 2023), en cas d’estabilització de les persones investigadores doctores contractades amb càrrec a les ajudes mencionades en les entitats beneficiàries.

2. Amb això, s’assumirà la continuïtat dels recursos de les dotacions addicionals a la investigació tant per al personal investigador doctor que haja sigut contractat amb la modalitat de les subvencions per a la contractació de personal investigador doctor d’excel·lència per a desplegar un projecte d’I+D+i a la Comunitat Valenciana (modalitat d’estabilització CIDEGENT) com per al personal investigador que haja sigut contractat segons la modalitat de contractació de personal investigador doctor amb experiència internacional (modalitat d’estabilització CDEIGENT).

3. Només es finançarà la continuïtat dels projectes concrets que s’hagen seleccionat en la convocatòria 2023 i anteriors del Programa per al suport a les persones investigadores amb talent – Pla GenT. No es finançaran projectes diferents dels anteriors o la persona investigadora responsable dels quals siga diferent de la que figura en la resolució de concessió inicial d’eixes subvencions.

*Article 2. Definicions*

A l’efecte d’esta orde s’establixen les definicions següents:

a) Centres d’investigació: instituts d’investigació o entitats, de la Comunitat Valenciana, inscrits en el Registre d’instituts i centres d’investigació (article 5 de la Llei de la Generalitat 2/2009) i aquells l’objectiu principal dels quals siga realitzar investigació industrial, desenrotllament experimental i la transferència de tecnologia, i tots els beneficis d’eixes activitats es reinvertisquen en la divulgació dels seus resultats i l’ensenyança.

b) Universitats públiques valencianes: universitats de titularitat pública integrades en el Sistema Universitari Valencià.

c) Convocatòria 2018: ajudes convocades per la Resolució de 7 de maig de 2018, de la Conselleria d’Educació, Investigació, Cultura i Esport, per la qual es convoquen, per a l’exercici 2018, subvencions del Programa per al suport a persones investigadores amb talent - Pla GenT.

d) Convocatòria 2019: ajudes convocades per la Resolució de 12 de desembre de 2018, de la Conselleria d’Educació, Investigació, Cultura i Esport, per la qual es convoquen, per a l’exercici 2019, subvencions del Programa per al suport a persones investigadores amb talent - Pla GenT.

e) Convocatòria 2020: ajudes convocades per la Resolució de 19 de desembre de 2019, de la Conselleria d’Innovació, Universitats, Ciència i Societat Digital, per la qual es convoquen, per a l’exercici 2020, subvencions del Programa per al suport a persones investigadores amb talent - Pla GenT.

f) Convocatòria 2021: ajudes convocades per la Resolució de 24 de novembre de 2020, de la Conselleria d’Innovació, Universitats, Ciència i Societat Digital, per la qual es convoquen per a l’exercici 2021 subvencions del Programa per al suport a persones investigadores amb talent, Pla GenT.

g) Convocatòria 2022: ajudes convocades per la Resolució de 24 de novembre de 2021, de la Conselleria d’Innovació, Universitats, Ciència i Societat Digital, per la qual es convoquen, per a l’exercici 2022, subvencions del Programa per al suport a persones investigadores amb talent - Pla GenT.

h) Convocatòria 2023: ajudes convocades per la Resolució de 14 de novembre 2022, de la Conselleria d’Innovació, Universitats, Ciència i Societat Digital, per la qual es convoquen, per a l’exercici 2023, subvencions del Programa per al suport a persones investigadores amb talent - Pla GenT.

i) Resolució de concessió inicial: per a cada una de les convocatòries 2018 a 2023, resolució per la qual es concedixen les ajudes, així com qualsevol de les seues modificacions.

j) Dotació addicional o ajuda per a executar el projecte: aquella a la qual fan referència els articles 25.4 (modalitat CIDEGENT) i 31.4 (modalitat CDEIGENT) de les mencionades ordes 4/2018, de 7 de març, i 17/2020, de 21 de setembre.

k) Estabilització: incorporació a una entitat beneficiària del personal investigador doctor d’excel·lència i del personal investigador doctor amb experiència internacional que prèviament haja sigut contractat, a l’empara de les ajudes del Pla GenT, com a personal funcionari de carrera o personal laboral amb un contracte fix. Les modalitats d’estabilització admeses són les següents:

– Contractació de personal investigador doctor d’excel·lència per a desenrotllar un projecte d’I+D+i a la Comunitat Valenciana (CIDE).

– Contractació de personal investigador doctor amb experiència internacional (CDEI).

l) Expedient: subvencions concedides amb càrrec a les convocatòries de 2018 a 2023.

*Article 3. Finançament*

1. Les subvencions que regula esta orde es convocaran anualment i es finançaran amb càrrec a les corresponents línies pressupostàries incloses en la llei de pressupostos de la Generalitat que s’aprove per a cada exercici.

2. Quan tinguen caràcter plurianual quedaran, condicionades a l’existència de crèdit adequat i suficient en l’anualitat corresponent.

*Article 4. Persones beneficiàries*

1. Podran tindre la condició de persones beneficiàries els centres d’investigació i les universitats públiques valencianes que hagen obtingut una subvenció en alguna de les convocatòries de 2018 a 2023, enumerades en l’article dos, i que han quedat sense efecte per l’estabilització del personal investigador, així com els centres d’investigació i les universitats públiques valencianes a on finalment s’estabilitze el personal investigador, en el cas que siga diferent de l’entitat que inicialment el va contractar.

Serà necessari que les persones investigadores d’estos centres i universitats, que hagen obtingut finançament per als seus projectes a l’empara de les ordes 4/2018, de 7 de març, i 17/2020, de 21 de setembre, i que s’hagen estabilitzat, i que a l’empara d’una convocatòria regulada per la present orde, obtinguen finançament per a seguir els seus projectes, la destinen únicament per a executar estos projectes (dotació addicional).

2. No tindran la condició de persones beneficiàries les entitats que no complisquen els requisits que establix l’article 13 de la Llei 38/2003, de 17 de novembre, general de subvencions.

*Article 5. Obligacions de les persones beneficiàries*

1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l’article 14 de la Llei 38/2003, de 17 de novembre, general de subvencions.

2. Les persones beneficiàries estan obligades a fer les activitats subvencionades en els termes de la resolució de concessió i a justificar la seua realització en els terminis establits.

3. En particular, les persones beneficiàries estan obligades a:

a) Realitzar l’activitat que fonamente la concessió de la subvenció en els períodes que es determinen en esta orde de bases. Qualsevol canvi que s’introduïsca o es produïsca en les condicions de realització de l’activitat s’haurà de comunicar a l’òrgan concedent, per a autoritzar-lo o denegar-lo, si és el cas.

b) Acreditar, davant de l’òrgan instructor, la realització de l’activitat o l’adopció del comportament, i també el compliment dels requisits i les condicions que determinen la concessió o el gaudi de la subvenció.

c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.

d) Comunicar a l’òrgan instructor l’obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a l’efecte del que disposa l’article 30.4 de la Llei 38/2003, de 17 de novembre, general de subvencions.

e) Reintegrar, quan corresponga segons el que preveu l’article 37 de la Llei 38/2003, de 17 de novembre, general de subvencions, i en el termini establit legalment, els imports corresponents a les subvencions concedides, i remetre una còpia del document acreditatiu del reintegrament a l’òrgan instructor. En este últim cas, el reintegrament identificarà necessàriament, amb claredat, l’entitat beneficiària i la denominació de la infraestructura o el projecte per al qual es va atorgar la subvenció. De conformitat amb el que disposa l’article 13.2.g de la Llei 38/2003, de 17 de novembre, general de subvencions, no podran obtindre la condició de persones beneficiàries d’estes subvencions les entitats que no estiguen al corrent en el pagament d’obligacions per reintegrament de subvencions.

f) Quan les entitats beneficiàries hagen d’aportar garanties, d’acord amb el que establix l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per a la bestreta de subvencions, la garantia consistirà en un aval bancari per un import igual a la quantitat anticipada, incrementada en un 1 %.

g) Deixar constància en les memòries que es redacten, així com en els treballs i les activitats realitzats, del caràcter públic de l’ajuda obtinguda des de la conselleria concedent de la subvenció, d’acord amb el que disposa l’apartat h de l’article 14 de la Llei 38/2003, de 17 de novembre, general de subvencions, i l’article 3 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

h) Destinar els béns finançats per les ajudes al fi concret per al qual es va concedir la subvenció durant un període no inferior al de la duració del projecte i, en tot cas, no inferior a cinc anys en el cas de béns inscriptibles en un registre públic, ni a dos anys per a la resta de béns inventariables.

i) Les entitats beneficiàries hauran de fer les operacions necessàries per a distingir els costos i el finançament de les activitats no econòmiques —que es financen a través de cada convocatòria— de les que sí que tenen un caràcter econòmic.

j) Difondre els resultats de les investigacions objecte de subvenció. A este efecte, el personal d’investigació l’activitat investigadora del qual es finance majoritàriament amb fons públics farà pública una versió digital de la versió final dels continguts del projecte en repositoris d’accés obert reconeguts en el camp de coneixement en què s’haja desenrotllat la investigació, o en repositoris institucionals d’accés obert, sense perjuí dels acords en virtut dels quals s’hagen pogut atribuir o transferir a tercers els drets sobre les publicacions.

k) Prendre les mesures de supervisió necessàries per a garantir un desenrotllament adequat del projecte.

l) Qualsevol altra obligació que provinga de la normativa autonòmica, estatal i comunitària que siga directament d’aplicació.

*Article 6. Principis que han de respectar les persones investigadores i els grups d’investigació*

1. Els projectes d’investigació hauran de respectar els principis fonamentals que establisquen la Declaració de Hèlsinki (Assemblea Mèdica Mundial), el Conveni del Consell d’Europa relatiu als drets humans i la biomedicina i la Declaració universal de la UNESCO sobre el genoma humà i els drets humans, així com els requisits que establisca la legislació espanyola en l’àmbit de la investigació biomèdica, la protecció de dades i la bioètica.

2. Han d’atindre’s al que disposa la Llei 14/2007, de 3 de juliol, d’investigació biomèdica, quan hi haja una investigació en humans o s’hagen utilitzat mostres d’origen humà.

3. Han de complir el que preveu el Reial decret 1090/2015, de 4 de desembre, pel qual es regulen els assajos clínics amb medicaments, els comités d’ètica de la investigació amb medicaments i el Registre espanyol d’estudis clínics.

4. Han d’atindre’s al que dispose la normativa vigent i, en particular, el Reial decret 53/2013, d’1 de febrer, pel qual s’establixen les normes bàsiques que es poden aplicar per a la protecció dels animals utilitzats en experimentació i altres fins científics, incloent-hi la docència, quan haja de dur-se a terme una activitat investigadora que implique experimentació amb animals.

5. Han d’atindre’s al que disposen la Llei 9/2003, de 25 d’abril, sobre la utilització confinada, l’alliberament voluntari i la comercialització d’organismes modificats genèticament, i el Reial decret 178/2004, de 30 de gener, pel qual s’aprova el reglament general que la desplega, quan s’haja de dur a terme una activitat investigadora que implique la utilització d’organismes modificats genèticament.

6. Ajustar-se al que establix la Llei 31/1995, de 8 de novembre, de prevenció de riscos laborals (i la seua normativa de desplegament) pel que fa als riscos relacionats amb l’exposició a agents biològics, quan haja de desenrotllar-se una activitat investigadora que implique la utilització d’esta mena d’agents.

7. Es promourà la incorporació de la perspectiva de gènere en els termes de la disposició addicional tretzena de la Llei 14/2011, d’1 de juny, de la ciència, la tecnologia i la innovació.

8. Respectar els principis que establisca qualsevol declaració o conveni internacional que afecte les activitats científiques pròpies dels projectes finançats a l’empara d’esta orde i que haja subscrit l’Estat.

*Article 7. Protecció de dades de caràcter personal*

1. La gestió de les subvencions que preveuen estes bases comporta el tractament de dades de caràcter personal, i s’hauran de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis de sol·licitud i aportació documental, i en les publicacions i altres actes administratius, s’hauran de tindre en compte els principis de protecció de dades. En concret, les dades personals hauran de ser adequades, pertinents i limitades al que siga necessari en relació amb les finalitats per a les quals es tracten.

3. En les convocatòries s’inclourà la informació que s’ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

4. Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa d’arxius i documentació. No obstant això, les dades personals podran conservar-se durant períodes més llargs sempre que es tracten exclusivament amb finalitats d’arxiu d’interés públic, fins d’investigació científica o històrica o estadístics, sense perjuí de l’aplicació de les mesures tècniques i organitzatives apropiades per a protegir els drets i les llibertats de la persona interessada.

*Article 8. Conceptes susceptibles de subvenció*

1. Les ajudes que preveu esta orde tindran caràcter de subvenció i compliran el que disposa l’article 31 de la Llei 38/2003, de 17 de novembre, general de subvencions. En cap cas es podran subvencionar els gastos exclosos en este article. En este sentit, els tributs són gastos subvencionables quan la persona beneficiària de la subvenció els abona efectivament. No es consideren gastos subvencionables els impostos indirectes quan siguen susceptibles de recuperació o compensació ni els impostos personals sobre la renda.

2. Els gastos de subcontractació no podran ser superiors al 30 per cent de la quantia total de la subvenció concedida, percentatge que podrà incrementar-se en casos justificats degudament i sense que puga excedir-se el 50 per cent d’este import, de conformitat amb el que disposa l’article 29.2 de la Llei 38/2003, de 17 de novembre, general de subvencions.

Així mateix, d’acord amb el que establix l’article 29.3 de la Llei 38/2003, de 17 de novembre, general de subvencions, quan l’activitat concertada amb tercers excedisca el 20 per cent de l’import de la subvenció i este import siga superior a 60.000 euros, la subcontractació estarà sotmesa al compliment dels requisits següents:

a) Que el contracte se subscriga per escrit.

b) Que la subscripció d’este l’autoritze prèviament l’administració concedent de la subvenció.

3. Les subvencions es destinaran a cobrir els gastos relacionats amb el desenrotllament i l’execució de les activitats per a les quals s’hagen concedit. El finançament podrà aplicar-se, entre altres, als conceptes següents:

a) Els gastos derivats de la contractació de personal implicat en activitats d’I+D+i, d’acord amb la normativa laboral vigent. A este efecte, es consideraran subvencionables els gastos relatius al salari i a la quota empresarial de la Seguretat Social. Els gastos de la contractació del personal estabilitzat passarà a sufragar-los l’entitat, que deixarà de rebre el finançament per a això des del dia de la incorporació de la persona investigadora a l’entitat en què s’estabilitze.

b) Altres gastos associats a la contractació.

c) Gastos d’incentivació de la contractació.

d) Gastos de formació.

e) Gastos ocasionats per la mobilitat del personal investigador (gastos de viatge, allotjament i manutenció, assegurances, entre altres). En este sentit, els gastos de viatge, allotjament i manutenció que s’imputen al desenrotllament de les activitats s’han d’adequar als límits establits en la normativa de l’entitat beneficiària.

f) Gastos derivats del desenrotllament i l’execució de les activitats d’I+D+i per a les quals es concedix la subvenció i en què està implicat el personal investigador.

g) Costos indirectes, entesos com a gastos generals assignats a l’actuació, però que per la seua naturalesa no puguen imputar-se de manera directa. Els costos indirectes hauran de respondre a gastos reals d’execució de l’actuació, assignats a esta a prorrata, conformement a un mètode just i equitatiu, i degudament justificat. L’import màxim dels costos indirectes, que l’entitat haurà de justificar mitjançant factures, no podrà superar el 10 per cent sobre els gastos totals de l’actuació.

h) Gastos derivats d’assessorament, realització d’estudis, difusió, publicitat, preparació de material docent o formatiu, organització de conferències, congressos, seminaris, o altres accions destinades al desenrotllament i l’execució de les activitats per a les quals s’hagen concedit.

4. Podran ser objecte de finançament, amb càrrec a la subvenció atorgada, els gastos compresos en l’article 31.7 de la Llei 38/2003, de 17 de novembre, general de subvencions.

5. Estes subvencions es destinaran, de manera unívoca, a cobrir els gastos relacionats amb el desplegament i l’execució de cada un dels projectes o de les línies d’investigació que s’estiguen duent a terme a l’empara de les ajudes del Pla GenT. A continuació, es detallen alguns gastos especificats en l’apartat tres:

5.1. Gastos de contractació de personal. Estos costos es podran referir a les categories següents:

5.1.1. Personal investigador predoctoral (només per a excel·lència).

El contracte finançat haurà d’haver-se formalitzat d’acord amb l’article 21 de la Llei 14/2011, de la ciència, la tecnologia i la innovació.

La duració màxima del contracte amb cada investigador en formació serà de quatre anys.

La dotació anual per a cada un dels contractes predoctorals es destinarà necessàriament a finançar el salari i la quota empresarial de la Seguretat Social.

La retribució salarial mínima que hauran de percebre les persones investigadores en formació durant este període, que caldrà indicar en cada contracte, s’haurà d’ajustar al que establix l’article 7 del Reial decret 103/2019, d’1 de març, pel qual s’aprova l’Estatut del personal investigador predoctoral en formació.

Les persones la contractació de les quals es finança a través d’este concepte hauran d’estar admeses en un programa de doctorat d’una universitat de la Comunitat Valenciana en el moment de la seua contractació.

5.1.2. Personal tècnic de suport

Es podran finançar els costos generats en concepte de salari i la quota empresarial de la Seguretat Social derivats de la dedicació que realitze el personal tècnic de suport al projecte.

5.2. Gastos d’execució i funcionament

5.2.1. Material fungible. No es podrà finançar el material d’oficina ni els accessoris informàtics.

5.2.2. Per a la modalitat d’estabilització CIDEGENT: viatges, manutenció i allotjament del personal investigador (personal investigador doctor responsable de l’execució del projecte, personal investigador propi adscrit a l’entitat beneficiària que participe en el projecte, i personal investigador de caràcter predoctoral contractat amb càrrec a esta ajuda) i del personal de suport a la investigació contractat amb càrrec al projecte. S’adequaran als límits que estiguen establits en la normativa de la seua entitat per a estos conceptes. No podran finançar-se estades d’investigació, entenent per estada els períodes de més d’un mes en una mateixa destinació, raó per la qual si es realitza una estada (més d’un mes), no es podrà finançar cap gasto amb fons d’esta ajuda.

Per a la modalitat d’estabilització CDEIGENT: viatges, manutenció i allotjament del personal investigador doctor responsable de l’execució del projecte, dels membres del grup de referència i del personal de suport a la investigació contractat amb càrrec a l’ajuda. S’adequaran als límits que estiguen establits en la normativa de la seua entitat per a estos conceptes. No podran finançar-se estades d’investigació, entenent per estada els períodes de més d’un mes en una mateixa destinació, raó per la qual si es realitza una estada (més d’un mes), no es podrà finançar cap gasto amb fons d’esta ajuda.

5.2.3. Viatges, manutenció i allotjament del personal investigador doctor convidat per a participar en el projecte en activitats executades en l’àmbit de la Comunitat Valenciana, sempre que es justifique la participació realitzada, que s’haurà de descriure i especificar en els informes de seguiment cientificotècnic. En este cas, s’adequaran als límits que estiguen establits, per a estos conceptes, en la normativa de la seua entitat.

5.2.4. Difusió de les activitats del grup. Seran subvencionables per este concepte les inscripcions en congressos i jornades del personal investigador doctor responsable de l’execució del projecte, el personal investigador propi adscrit a l’entitat beneficiària que participe en el projecte i el personal investigador predoctoral contractat amb càrrec a esta ajuda, la pàgina web del projecte, les publicacions del projecte d’investigació, i els gastos de traducció d’estes, en revistes científiques i les quotes per adhesió a associacions especialitzades.

5.2.5. Celebració de jornades científiques relacionades directament amb el projecte presentat, sempre que esta conselleria no haja concedit altres ajudes per a este mateix concepte. En tot cas, en tota la documentació oficial de les jornades haurà de quedar acreditat el seu finançament per este projecte. Els gastos subvencionables per este apartat poden anar destinats, entre altres, als conceptes següents:

– Els gastos de viatges, manutenció i allotjament de les persones del comité científic, del comité organitzador i de ponents i conferenciants amb els límits que establisca per a estos conceptes la normativa de la seua entitat sobre indemnitzacions per raó del servici.

– La difusió dels programes de la reunió com ara gastos de disseny i impressió de cartells, tríptics i programes, pàgina web i publicitat, que hauran d’incloure sempre el caràcter públic de l’ajuda procedent de la conselleria competent en matèria de ciència i investigació.

– Els gastos de ponències, conferències i altres participacions amb els límits que per a estos conceptes establisca la normativa de la seua entitat sobre indemnitzacions per raó del servici.

– Els gastos de traducció i lloguer d’equips tècnics.

– L’edició de les ponències o les conclusions resultants.

5.2.6. Gastos d’adquisició d’equipament cientificotècnic, incloent-hi el programari de caràcter especialitzat i destinat exclusivament a la investigació i que possibilite l’ús adequat de l’equipament adquirit. No podran finançar-se equips informàtics com ara ordinadors personals o tauletes.

5.2.7. Altres gastos estrictament necessaris per a executar el projecte, com ara treballs de camp, seqüenciació, microscòpia, de consultoria i servicis equivalents per a presentar les propostes en convocatòries internacionals o per a traslladar i moure els equipaments (laboratoris) del seu centre d’investigació d’origen.

5.3. Costos indirectes Es podran imputar costos indirectes, que no podran superar el 10 % sobre els gastos totals de l’actuació. Estos costos s’imputaran mitjançant un informe justificatiu d’estos i les factures corresponents acompanyades amb certificats relatius a l’import aplicat de cada una d’estes.

6. Seran subvencionables els gastos produïts durant el període d’execució del projecte.

*Article 9. Característiques i quantia de la subvenció*

S’establixen els criteris següents per a determinar la quantia de la subvenció:

1. La quantia de la dotació addicional concedida amb càrrec a les convocatòries de 2018 a 2023 CIDEGENT i CDEIGENT.

2. El període d’execució del projecte i, per tant, el d’elegibilitat del gasto serà el comprés entre la presa de possessió de la persona investigadora i l’últim dia de gaudi de l’ajuda establida en la resolució de concessió inicial o, si és el cas, el que resulte de la pròrroga, a l’empara de les ordes 4/2018, de 7 de març, o 17/2020, de 21 de setembre, per a l’expedient del qual siga investigadora responsable la persona que s’estabilitza, i no podrà excedir este període el que reste des del moment de l’estabilització fins al final del període de gaudi establit en la resolució de concessió inicial, a l’empara de les ordes 4/2018, de 7 de març, o 17/2020, de 21 de setembre, o, si és el cas, el que resulte de computar el de pròrroga, tant si esta es va concedir com si no es va arribar a sol·licitar per haver-se produït l’estabilització durant el període dels quatre anys inicials.

*Article 10. Procediment de concessió*

1. El procediment de concessió de les subvencions que regula esta orde serà el de concurrència competitiva, previst en la secció 1a del capítol II, títol X, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en la corresponent llei de pressupostos de la Generalitat, d’acord amb els principis de publicitat, transparència, objectivitat, igualtat i no-discriminació, eficàcia en el compliment dels objectius i eficiència en l’assignació i la utilització dels recursos públics que assenyala l’article 8.3 de la Llei 38/2003, de 17 de novembre, general de subvencions.

2. El procediment l’iniciarà d’ofici la conselleria de la Generalitat competent en matèria de ciència i investigació, mitjançant un procediment o diversos de convocatòria pública.

*Article 11. Òrgans competents*

1. La persona titular de la conselleria competent en matèria de ciència i investigació, a qui correspon l’aprovació d’estes bases reguladores i les convocatòries, és la competent per a aprovar el gasto i les resolucions de concessió de les subvencions.

2. L’òrgan instructor, a qui correspondrà tramitar el procediment, és el Servici de Política Científica, dependent de la Subdirecció General de Ciència i Investigació, de la direcció general competent en matèria de ciència i investigació.

*Article 12. Presentació de sol·licituds*

1. Les sol·licituds es presentaran en la forma i en el termini establit en la convocatòria.

2. Les sol·licituds s’hauran de presentar mitjançant el formulari electrònic corresponent, disponible en la seu electrònica de la Generalitat, juntament amb la documentació que especifique la convocatòria com a part integrant de la sol·licitud.

3. Es consideraran efectivament presentades les sol·licituds firmades i registrades dins del termini, que incloguen tant el formulari com la resta de la informació i els documents que determinen les convocatòries com a part integrant de la sol·licitud.

4. La presentació de la sol·licitud comportarà, excepte si hi ha una manifestació en contra, l’autorització a l’òrgan gestor per a comprovar les dades d’identitat, domicili, residència i titulació segons el Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments gestionats per l’Administració de la Generalitat i el seu sector públic, i recaptar els certificats a emetre per l’Agència Estatal d’Administració Tributària, per la Tresoreria General de la Seguretat Social i per l’Agència Tributària Valenciana que acrediten el compliment per l’entitat sol·licitant de les seues obligacions tributàries i amb la Seguretat Social, en els termes que establix l’article 22.4 del Reglament de la Llei general de subvencions, aprovat pel Reial decret 887/2006, de 21 de juliol. No obstant això, els qui sol·liciten estes subvencions podran acreditar directament el compliment de les obligacions referides mitjançant l’aportació dels certificats corresponents.

5. La sol·licitud ha d’incloure la documentació següent:

5.1. Documents acreditatius del nomenament i de la presa de possessió en el cas de personal funcionari o el contracte de treball en el cas de personal laboral amb contracte fix, amb la finalitat d’acreditar l’estabilització de l’investigador.

5.2. Declaració responsable de no estar incurs en les prohibicions que preveu l’article 13 de la Llei 38/2003, de 17 de novembre, general de subvencions.

5.3. Acreditació del compliment per part de les entitats de la normativa sobre integració laboral de persones amb discapacitat o, si és el cas, l’exempció d’esta obligació, segons el que preveu l’article 7 de la Llei 11/2003, de 10 d’abril, sobre l’Estatut de les persones amb discapacitat. A més, les entitats hauran d’acreditar, si és el cas, estar al corrent en el compliment de les mesures que preveuen els articles 45 i següents de la Llei orgànica 3/2007, de 22 de març, per a la igualtat efectiva de dones i hòmens.

5.4. La sol·licitud telemàtica inclourà també la documentació següent, necessària per a acreditar els mèrits:

– Pla de treball. Este pla de treball haurà de ser coherent amb el presentat originàriament, de manera que concrete els aspectes que ho requerisquen, i haurà de contindre el pressupost del projecte.

– Currículum de la persona estabilitzada en què s’especifiquen, entre altres:

• Les publicacions en revistes científiques indexades amb la indicació del quartil i l’índex.

• Les publicacions en conferència amb actes.

• Els contractes amb empreses.

• Les patents registrades.

• Premis derivats de la investigació.

• Organització d’esdeveniments de difusió del coneixement.

Per a l’acreditació, serà necessari presentar el full d’autobaremació, que no s’inclourà la valoració del pla de treball, que indique la puntuació associada a cada mèrit i la suma total d’estos, així com una declaració responsable de la veracitat dels mèrits indicats. En relació amb les publicacions, s’haurà d’incloure el codi DOI (Digital Object Identifier) i per a calcular el quartil es podran utilitzar les bases de dades de SCOPUS i de Journal Citation Reports (JCR).

Només s’acceptaran i s’avaluaran els mèrits acreditats dins del termini de presentació de sol·licituds. Els mèrits que s’avaluaran correspondran al període comprés entre la concessió de l’ajuda que finançava el projecte de referència i la presentació de la sol·licitud.

6. Les sol·licituds les formularan els centres d’investigació i les universitats públiques valencianes, i hauran de comptar amb la firma de la persona que tinga la representació legal de l’entitat sol·licitant en matèria d’investigació i, a més, de la persona investigadora estabilitzada. A este efecte, serà suficient que la firma de la persona que tinga la representació legal de l’entitat conste en la relació firmada de totes les sol·licituds que es presenten per a cada convocatòria. Amb les dos firmes s’autoritza i s’autentica el contingut de la sol·licitud i de tota la documentació que es presente per a concórrer en la convocatòria corresponent, sense perjuí de les actuacions de comprovació que sobre aquelles puga requerir l’òrgan instructor.

7. Només s’admetrà una sol·licitud per persona investigadora en una mateixa convocatòria.

*Article 13. Requisits de l’entitat beneficiària, dels expedients i de la sol·licitud*

1. De l’entitat beneficiària.

Els expedients per als quals se sol·licita la continuïtat del finançament s’han d’haver finançat prèviament amb càrrec a alguna de les convocatòries de 2018 a 2023, les dos incloses, del Programa per al suport a persones investigadores amb talent– Pla GenT.

2. Dels expedients.

a) Estos expedients no han d’haver finalitzat la duració establida per la resolució de concessió inicial per a cada un més la duració de la possible pròrroga.

b) El projecte a finançar ha de coincidir amb el de l’expedient per al qual se sol·licita la continuïtat del finançament.

3. De la sol·licitud.

a) La persona investigadora estabilitzada i responsable del projecte ha de coincidir amb la de l’expedient per al qual se sol·licita la continuïtat del finançament.

b) La persona investigadora responsable del projecte ha d’haver aconseguit la seua estabilització en alguna entitat susceptible de ser beneficiària durant el període temporal que concrete la convocatòria.

4. Les entitats beneficiàries hauran d’acreditar, durant el període de presentació de sol·licituds, que el personal investigador doctor contractat prèviament com a investigador doctor d’excel·lència o com a personal investigador doctor amb experiència internacional a través d’una subvenció concedida a l’empara de l’ajuda del Pla GenT en alguna entitat beneficiària, manté amb si la relació funcionarial o laboral de caràcter fix que s’establix en esta orde.

En el cas que el personal investigador doctor al qual fa referència el paràgraf anterior s’estabilitze en una entitat diferent de l’entitat que el va contractar, i esta és susceptible de ser una entitat beneficiària segons el que disposen estes bases, l’entitat beneficiària a on s’ha estabilitzat la persona investigadora haurà d’acceptar i subrogar-se en totes les obligacions de l’entitat cedent. Addicionalment, haurà d’acreditar-se la conformitat amb el canvi per part de l’entitat a on la persona investigadora va ser contractada, mitjançant un document de canvi d’entitat beneficiària firmat pels representants legals de les dos entitats concernides, a on acordaran sol·licitar el canvi d’adscripció de la subvenció de referència.

5. Tots els requisits que es requerisquen per a poder sol·licitar cada una de les subvencions hauran de reunir-se a la finalització del termini de presentació de sol·licituds i mantindre’s durant el termini sol·licitat d’execució de l’actuació.

*Article 14. Instrucció del procediment*

1. L’òrgan instructor, d’ofici, impulsarà totes les actuacions necessàries per a la determinació, el coneixement i la comprovació de les dades en virtut de les quals s’ha de pronunciar la resolució, així com per a dur a terme les propostes de cada fase comptable que siguen pertinents per tal d’executar-la.

2. Si la documentació aportada és incompleta, es requerirà, mitjançant la publicació en la pàgina web de la conselleria que tinga la competència en matèria de ciència i investigació, o per qualsevol mitjà que permeta tindre constància de la seua recepció per la part interessada, als sol·licitants perquè, en el termini de deu dies hàbils, esmenen la falta o acompanyen els documents preceptius, amb un advertiment que si no ho fan se’ls tindrà per desistits de la seua sol·licitud, d’acord amb el que establix l’article 68 de la Llei 39/2015, d’1 d’octubre, i amb els efectes previstos en l’article 21.1 de la llei mencionada. Addicionalment, també es podrà comunicar la incidència mencionada per correu electrònic.

3. Durant el període d’esmena no es podrà modificar l’objecte ni la condició de la sol·licitud presentada.

4. Les notificacions es realitzaran mitjançant la publicació en la pàgina web de la conselleria competent en matèria de ciència i investigació, de conformitat amb l’article 45.1 de la Llei 39/2015, d’1 d’octubre.

*Article 15. Avaluació i selecció*

1. D’acord amb l’article 22 de la Llei 38/2003, de 17 de novembre, general de subvencions, una comissió avaluadora comprovarà el compliment dels requisits de les sol·licituds presentades i elaborarà una proposta de resolució i cada entitat beneficiària indicarà el personal investigador de talent estabilitzat als quals se’ls continuarà donant suport pel que fa a la dotació addicional per als seus projectes, en cada una de les anualitats. La proposta de resolució s’elevarà, a través de l’òrgan instructor, a la persona titular de la direcció general competent en matèria de ciència i investigació.

2. La comissió avaluadora tindrà la composició següent:

– Presidència: la persona titular de la Subdirecció General de la Generalitat competent en matèria de ciència i investigació.

– Vicepresidència: la persona titular del servici competent en ciència i investigació de la Generalitat.

– Vocals: tres persones funcionàries del grup A1 de la direcció general competent en matèria de ciència i investigació, una de les quals exercirà les funcions de secretaria, amb veu i vot.

3. La persona titular de la direcció general competent en matèria de ciència i investigació designarà vocals de la comissió avaluadora i, si és el cas, suplents.

4. Les comissions que es constituïsquen a l’empara d’esta orde s’ajustaran als principis de composició i presència equilibrada entre hòmens i dones, establits per la Llei orgànica 3/2007, de 22 de març, per a la igualtat efectiva de dones i hòmens.

5. El funcionament de la comissió avaluadora s’atendrà amb els mitjans humans i els recursos pressupostaris de la direcció general competent en matèria de ciència i investigació, per la qual cosa no suposarà un increment de gasto.

6. En el que no preveja esta orde, caldrà ajustar-se al que disposa la secció 3a, «Òrgans col·legiats de les diferents administracions públiques», del capítol II del títol preliminar de la Llei 40/2015, d’1 d’octubre, de règim jurídic del sector públic.

7. La comissió avaluadora podrà recaptar l’assessorament, bé de persones expertes designades per la persona titular de la direcció general competent en matèria de ciència i investigació o bé d’agències d’avaluació.

*Article 16. Criteris de valoració de sol·licituds*

1. La comissió avaluadora comprovarà el compliment dels requisits de les sol·licituds presentades i elaborarà una proposta de resolució amb indicació, per cada entitat beneficiària, del personal investigador de talent estabilitzat a qui es continuarà donant suport a la seua dotació en cada una de les anualitats.

2. En cas de no haver-hi crèdit suficient i adequat per a cobrir totes les sol·licituds presentades, que aconseguisquen una puntuació suficient, la comissió avaluadora podrà ajustar les dotacions addicionals de cada un dels expedients proporcionalment.

3. S’establixen els següents criteris de valoració de les sol·licituds:

a) Pla de treball: fins a 20 punts

Es valorarà la qualitat del pla de treball amb un màxim de 15 punts, i la projecció internacional d’este amb un màxim de 5 punts.

b) Publicacions: fins a 50 punts

– Per cada publicació en revista de primer quartil: 10 punts

– Per cada publicació en revista de segon quartil: 7,5 punts

– Per cada publicació en revista de tercer quartil: 5 punts

– Per cada publicació en conferència amb actes: 2,5 punts

c) Contractes, patents, premis i organització d’esdeveniments: fins a 30 punts

– Contractes amb empreses i patents registrades: 7,5 punts per contracte o patent registrada

– Premis derivats de la investigació: 2,5 punts per premi

– Organització d’esdeveniments de difusió del coneixement: 5 punts per esdeveniment

4. Perquè una sol·licitud puga ser proposada per a finançament haurà d’aconseguir una puntuació suficient, igual o superior a 50 punts.

*Article 17. Proposta de resolució*

La comissió avaluadora, conformement als criteris establits per a l’avaluació, elevarà a la persona titular de la direcció general competent en matèria de ciència i investigació una proposta de resolució.

*Article 18. Resolució*

1. Elevada la proposta de resolució, l’òrgan competent dictarà la resolució definitiva corresponent del procediment, acte que posarà fi a la via administrativa i que serà notificat a la part interessada.

2. La resolució de concessió serà motivada i contindrà, almenys, els aspectes següents:

a) La relació de sol·licituds a les quals es concedix la subvenció.

b) La relació de sol·licituds desestimades amb la indicació del motiu.

c) Actuacions que cal finançar per part de les subvencions.

d) Import de la subvenció. En el cas de subvencions plurianuals, s’haurà de determinar l’import per a cada una de les anualitats de vigència de la subvenció, condicionat a l’existència de crèdit adequat i suficient en el pressupost de la Generalitat.

e) La forma de pagament.

f) Les condicions generals i les condicions particulars establides per a cada subvenció.

g) El règim de recursos.

3. La resolució del procediment es notificarà a les persones interessades dins del termini de deu dies hàbils a partir de la data de la resolució, mitjançant la seua publicació en el DOGV i en la pàgina web de la conselleria competent en matèria de ciència i investigació, de conformitat amb l’article 45.1 de la Llei 39/2015, d’1 d’octubre. Així mateix, es remetrà a la Base de dades nacional de subvencions, a l’efecte del que disposa l’article 18 de la Llei 38/2003, de 17 de novembre, general de subvencions.

4. El termini màxim per a resoldre les sol·licituds presentades i per a concedir les subvencions que establix esta orde i la seua notificació serà de sis mesos a partir de la publicació de la convocatòria. Transcorregut este termini sense que haja recaigut una resolució podrà entendre’s desestimada la sol·licitud de concessió de subvenció, en els termes previstos en l’article 25 de la Llei 39/2015, d’1 d’octubre.

*Article 19. Modificació de la resolució*

1. Les actuacions hauran d’executar-se en el temps i en la forma que determina esta orde. No obstant això, la persona beneficiària podrà sol·licitar la modificació de la resolució de concessió en els casos de canvi d’entitat, renúncia i en els supòsits d’interrupció previstos en l’apartat 3 d’este article. D’altra banda, quan l’execució del projecte s’aparte dels compromisos o els objectius establits en la documentació que va originar la resolució inicial, la persona beneficiària podrà sol·licitar, igualment, que es modifique la resolució de concessió indicant els elements que caldrà modificar i les circumstàncies que justifiquen estos canvis. Qualsevol canvi en el contingut de la resolució requerirà simultàniament:

a) Que el canvi se sol·licite abans que finalitze el termini d’execució del projecte i l’òrgan concedent l’autoritze expressament.

b) Que el canvi no afecte els objectius que es busquen amb la subvenció ni els seus aspectes fonamentals, ni danye drets de tercers.

c) Que les modificacions obeïsquen a causes sobrevingudes que no van poder prevore’s en el moment de la sol·licitud.

2. La sol·licitud de modificació està acompanyada d’una memòria en la qual s’exposaran els motius dels canvis, que seran acceptats en els casos previstos en l’apartat primer d’este article, i es justificarà la impossibilitat de complir les condicions imposades en la resolució de concessió inicial i el compliment dels requisits de la subvenció.

3. La interrupció dels treballs objecte de la subvenció, per circumstàncies sobrevingudes, podrà donar lloc a modificar la resolució de concessió. En este sentit, les entitats beneficiàries podran sol·licitar la interrupció i la pròrroga del termini d’execució corresponent al temps de la suspensió dels treballs finançats quan estes suspensions es produïsquen per les causes següents:

a) Permís de maternitat o paternitat.

b) Adopció.

c) Guarda amb finalitats d’adopció o acolliment.

d) Risc durant l’embaràs.

e) Risc durant la lactància natural de menors de nou mesos.

f) Incapacitat temporal durant l’embaràs per causes vinculades a este.

g) Incapacitat temporal per causes diferents de les del punt anterior per un període d’almenys 2 mesos consecutius.

h) Permís per raons de conciliació o cura de menors, familiars o persones dependents.

i) Excedència per cura de fill/a, de familiar o per violència de gènere.

j) Reduccions de jornada laboral per raons de lactància, naixement de fill/a prematur o hospitalitzat pel part, guarda legal, cura de menors afectats per càncer o malaltia greu, de familiars afectats per un accident o una malaltia greu o de persones dependents, o per violència de gènere, o reduccions de jornada per situacions anàlogues relacionades amb les anteriors, així com per raons de conciliació o cura de menors, familiars o persones dependents.

Les interrupcions per causes diferents de les arreplegades anteriorment no donaran lloc a prorrogar el termini d’execució.

Les interrupcions i les pròrrogues les haurà d’autoritzar l’òrgan concedent, que podrà recaptar els informes que considere oportuns i donar lloc a modificar els termes de la concessió mitjançant una resolució nova.

4. No es consideraran subvencionables els gastos de personal en els quals puga incórrer l’entitat beneficiària (retribució i quota patronal de la Seguretat Social) en qualsevol cas d’interrupció.

L’autorització d’interrupció i de pròrroga de l’ajuda en cap cas comporta un augment en la quantia de l’ajuda concedida inicialment. Qualsevol increment en el pagament de la quota patronal de la Seguretat Social o de la retribució, a conseqüència del període prolongat, serà per compte del centre d’investigació o universitat.

5. No serà necessària una autorització per a canvis entre els diferents conceptes de gastos respecte del pressupost inicial previst per a executar el projecte o l’activitat objecte de l’ajuda, sempre que no s’altere l’import total de la subvenció, i s’haurà d’indicar en els informes de seguiment i final que han de presentar-se.

6. Qualsevol alteració de les condicions que es tinguen en compte per a la concessió o, si és el cas, l’obtenció posteriorment a la presentació de la sol·licitud d’altres subvencions públiques o privades que en conjunt superen el cost de l’activitat, podrà donar lloc a modificar la resolució de concessió o minoració de la subvenció concedida.

7. Estes resolucions es notificaran mitjançant qualsevol mitjà que permeta tindre constància de la seua recepció per la part interessada. En cas que estes resolucions afecten una pluralitat de persones, es notificaran mitjançant la publicació en la pàgina web de la conselleria amb competències en matèria de ciència i investigació.

*Article 20. Justificació de les subvencions*

1. Les persones beneficiàries d’estes subvencions, de conformitat amb el que disposa l’article 14.1.b de la Llei 38/2003, de 17 de novembre, general de subvencions, hauran d’acreditar la realització de l’activitat d’investigació i el compliment de la finalitat que determine la concessió o el gaudi de la subvenció, així com l’aplicació dels fons percebuts a esta finalitat.

Es considerarà gasto realitzat l’acreditat amb factures i nòmines, encara que el pagament d’estes no s’haja fet efectiu en finalitzar el termini de justificació.

2. Per a fer-ho, les entitats beneficiàries hauran de presentar un compte justificatiu amb la documentació següent:

a) Una relació classificada dels gastos i les inversions de l’activitat, amb la identificació de la part creditora i del document, l’import, la data d’emissió i, si és el cas, la data de pagament.

b) Un detall d’altres ingressos o subvencions que hagen finançat l’activitat subvencionada amb la indicació de l’import, la seua procedència i aplicació.

c) Certificat que la subvenció concedida s’ha registrat degudament en la comptabilitat de l’entitat i que la documentació original acreditativa del gasto realitzat es troba en les dependències d’esta, a la disposició de l’òrgan instructor, de la Intervenció General de la Generalitat i la Sindicatura de Comptes.

d) Declaració firmada per la persona investigadora principal amb el detall del personal contractat amb càrrec al projecte.

e) Certificat del percentatge de dedicació del personal tècnic de suport i personal investigador predoctoral al projecte, segons la informació que figure en els seus informes horaris o mètode anàleg de control de participació en projectes establit per l’entitat beneficiària.

f) Nòmines i contractes del personal contractat amb càrrec a esta subvenció, en els quals haurà de constar expressament la vinculació amb el projecte.

g) Factures o documents de valor probatori equivalent amb validesa en el tràfic jurídic mercantil o amb eficàcia administrativa.

h) Declaració responsable del representant legal de l’entitat beneficiària del compliment de la normativa pròpia en matèria de viatges, manutenció i allotjament.

3. Totes les entitats hauran d’aportar una declaració responsable acreditativa del compliment de les obligacions que establix la Llei 38/2003, de 17 de novembre, general de subvencions. A més, si concorre el supòsit que preveu l’apartat 3 de l’article 31 de la Llei 38/2003, de 17 de novembre, general de subvencions, hauran de presentar els tres pressupostos que han d’haver sol·licitat.

4. Les entitats que estiguen exemptes d’IVA hauran de remetre el certificat acreditatiu d’este aspecte.

5. Totes les entitats hauran de presentar la documentació justificativa com a màxim fins al dia 30 del mes de novembre de l’anualitat d’execució de la subvenció. No obstant això, en els casos de pagament anticipat, el termini màxim per a presentar la documentació justificativa de la subvenció serà fins al 28 de febrer de l’anualitat següent a la d’execució de la subvenció.

6. De conformitat amb el que establix l’article 73 del Reglament de la Llei general de subvencions, aprovat per l’RD 887/2006, de 21 de juliol, els justificants originals presentats s’hauran de marcar amb una estampilla i s’hi haurà d’indicar la subvenció per a la justificació de la qual s’han presentat, i si l’import del justificant s’imputa totalment o parcialment a la subvenció.

7. En la justificació dels projectes, s’haurà d’aportar un informe de l’impacte de gènere del projecte subvencionat.

*Article 21. Seguiment i control de les subvencions*

1. Es justificarà l’ús de la subvenció concedida mitjançant el compliment de les normes de seguiment cientificotècnic d’aplicació. Per a fer-ho, junt amb la justificació econòmica de cada anualitat, s’haurà de presentar un informe de progrés i seguiment i un informe final en l’última anualitat.

Estos hauran d’incloure els aspectes següents: desenrotllament de les activitats i detall del personal participant; compliment dels objectius proposats en l’actuació, així com l’impacte dels resultats obtinguts evidenciats, entre altres, mitjançant la difusió de resultats en publicacions, en revistes científiques, en llibres, en presentacions en congressos, en accions de transferència, en patents, en internacionalització de les activitats, en col·laboracions amb grups nacionals i internacionals, en la formació del personal investigador i en activitats de divulgació.

2. Els informes podran ser objecte d’una avaluació de seguiment d’acord amb els criteris que es van emprar en el procediment de resolució de sol·licituds, de manera que, en el cas de no obtindre una qualificació suficient, podria comportar la finalització anticipada, així com al reintegrament total o parcial de la subvenció concedida en el cas que s’haja produït el cobrament anticipat.

3. Addicionalment, un any després de la finalització del projecte s’haurà de presentar una memòria amb les accions executades i els resultats durant tot el període d’execució del projecte. La memòria servirà per a fer l’avaluació ex post del projecte.

4. L’òrgan instructor comprovarà la justificació adequada de la subvenció, la realització de l’activitat o el compliment de la finalitat que determina la concessió de la subvenció. La comprovació administrativa de la justificació documental s’efectuarà mitjançant la revisió de la documentació presentada, d’acord amb el que establix esta orde.

5. L’òrgan concedent de la subvenció aprovarà un pla de control per a garantir l’efectiva realització material de l’activitat subvencionada, que serà executat pel servici de política científica. Este pla de control suposarà, sobre una mostra aleatòria d’expedients, una anàlisi a posteriori i de qualitat, consistent en l’avaluació de l’expedient complet (informes de progrés i seguiment anuals, informes finals, memòria final) una vegada finalitze el període de subvenció i els beneficiaris presenten la documentació obligatòria. L’import mínim d’ajuda controlada aconseguirà, almenys, el 20 % del crèdit inicial de la línia de subvenció finançadora.

Addicionalment, l’òrgan concedent podrà designar, si és el cas, els òrgans, les comissions o les persones expertes que estime necessaris per a dur a terme les actuacions oportunes de seguiment i comprovació de l’aplicació de la subvenció.

6. La persona beneficiària estarà sotmesa a les actuacions de comprovació a efectuar per l’òrgan concedent, així com a les de control per la Intervenció General de la Generalitat i per la Sindicatura de Comptes.

7. L’incompliment total o parcial dels requisits i les obligacions establides en esta orde, així com de les condicions que, si és el cas, s’establisquen en la corresponent resolució de concessió i altres causes de reintegrament previstes en l’article 37 de la Llei general de subvencions i en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, comportaran, amb una audiència prèvia a la persona interessada:

a) Deixar sense efecte la subvenció concedida o minorar-la, en cas d’incompliment parcial de l’actuació o justificació per quanties inferiors.

b) En el cas que s’haja produït el cobrament anticipat, el reintegrament total o parcial de la subvenció concedida, junt amb els interessos de demora corresponents, conformement al que disposa l’article 37 de la Llei 38/2003, de 17 de novembre, general de subvencions.

En particular, seran causes d’incompliment, les següents:

– No justificar la subvenció en els termes establits o presentar una justificació insuficient d’esta.

– Destinar la subvenció a una finalitat diferent per a la qual es va concedir.

– No adequar el gasto efectivament realitzat al proposat en la sol·licitud i acceptat en la concessió.

– No difondre els resultats de les investigacions objecte de subvenció.

– Ometre que l’activitat rep finançament de la Generalitat.

– No presentar en el termini establit per estes bases les memòries finals i els informes de seguiment científic.

– Incomplir la normativa ambiental i social, d’acord amb l’article 23 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, i l’article 37.1.f de la Llei 38/2003, de 17 de novembre, general de subvencions.

8. En tot cas, l’assignació de recursos que preveuen estes bases s’efectuarà conformement als principis arreplegats en els articles 4 i 5 de la Llei 14/2011, d’1 de juny, de la ciència, la tecnologia i la innovació.

*Article 22. Pagament de les subvencions*

1. Les subvencions s’abonaran a les entitats beneficiàries en els termes que establisquen les lleis de pressupostos de la Generalitat per a cada exercici, en la resolució de concessió i en esta orde, i d’acord amb les disposicions previstes en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

2. En cada anualitat podran fer-se pagaments anticipats. Estos pagaments anticipats quedarien exceptuats del règim general previst en l’article 171 de la mencionada Llei 1/2015, de 6 de febrer, de la Generalitat, si la Llei de pressupostos de la Generalitat per a l’exercici corresponent ho establix, i s’efectuarien en la forma i el percentatge que les referides lleis de pressupostos preveuen. En cas contrari, el pagament anticipat s’efectuarà amb el límit previst en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions. Els imports no anticipats es pagaran amb una justificació prèvia, per les persones beneficiàries, de l’activitat objecte de la subvenció.

3. El pressupost total aprovat de l’ajuda i les seues anualitats hauran de coincidir amb el pla de pagaments establit en la resolució de concessió.

Únicament en el cas que es preveja en la Llei de pressupostos de la Generalitat per a l’exercici corresponent, les inversions i els gastos de cada exercici podran fer-se al llarg del període d’execució sense que coincidisquen necessàriament amb este pla de pagaments, en el cas que s’efectue un pagament anticipat a l’entitat beneficiària. Sempre es respectarà el percentatge mínim de gastos que caldrà justificar respecte de l’import total concedit per a cada anualitat que puga fixar la Llei de pressupostos de la Generalitat.

4. En cas de pagament anticipat, el pagament de la subvenció corresponent a la primera anualitat del finançament es tramitarà després de la presentació dels contractes subscrits o bé del nomenament funcionarial del personal investigador doctor responsable del projecte.

5. En tot cas, haurà de presentar-se una justificació econòmica anual dels gastos realitzats, en les dates corresponents, i el pagament relatiu quedarà condicionat a la segona anualitat i següents a què s’haja presentat prèviament la justificació econòmica de l’anualitat anterior.

6. Per a la bestreta de les subvencions, les entitats beneficiàries hauran d’aportar com a garantia un aval bancari per un import igual a la quantitat anticipada incrementada en un 1 %. Queden exonerades d’aportar esta garantia les entitats assenyalades en l’article 171.5 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

7. La garantia mencionada es cancel·larà per un acord de l’òrgan concedent o de l’òrgan en qui estiga delegada la competència, en els casos següents:

a) Una vegada comprovada de conformitat la justificació adequada de l’acompte.

b) Quan s’hagen reintegrat les quantitats anticipades.

La cancel·lació haurà de ser acordada dins dels terminis màxims següents:

a) Tres mesos des del reintegrament o la liquidació de l’acompte.

b) Sis mesos des que tinguera entrada en l’Administració la justificació presentada pel beneficiari, i esta no s’haja pronunciat sobre la seua adequació o haja iniciat un procediment de reintegrament.

Tot això, conforme a l’article 52 del Reglament de la Llei general de subvencions.

*Article 23. Incompatibilitats*

El personal investigador que disfrute d’una subvenció d’esta orde no podrà formar part de grups d’investigació amb finançament vigent a càrrec d’esta conselleria per a fomentar grups d’investigació emergents i consolidables o consolidats.

Esta subvenció és compatible amb altres per a la mateixa finalitat, sempre que no se supere el cost total de l’activitat.

*Article 24. Transparència, subministrament d’informació i dades obertes*

1. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’hauran de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o bé de la plataforma TEP - Transparència Entitats Privades, de GVA Oberta, a la qual es pot accedir en [www.gvaoberta.gva.es/va/tep](http://www.gvaoberta.gva.es/va/tep).

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

3. Sense perjuí de les obligacions que es preveuen en els apartats anteriors, totes les entitats beneficiàries de subvencions han de donar la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, inclòs el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

4. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb una advertència i una audiència prèvies a l’interessat, la imposició de multes coercitives en els termes que preveu l’article 5 de la Llei 1/2022.

5. Els nous conjunts de dades que es generen per formalitzar i desenrotllar les subvencions que atorga l’Administració de la Generalitat s’han de disposar, sempre que siga possible, com a conjunt de dades obertes.

DISPOSICIONS ADDICIONALS

*Primera. Facultats de la persona titular de la direcció general competent en matèria de ciència i investigació*

Es faculta la persona titular de la direcció general competent en matèria de ciència i investigació perquè dicte les resolucions i les instruccions necessàries per a aplicar i interpretar esta orde. I es delega en esta la facultat per a resoldre la concessió o la denegació de les subvencions a què es referix esta orde, així com l’autorització, disposició del crèdit, reconeixement de l’obligació i proposta de pagament, i altres actes de gestió comptable necessaris per a executar la subvenció.

*Segona. Incidència pressupostària*

L’aprovació d’estes bases no comporta, per si mateixa, obligacions econòmiques en els pressupostos de la Generalitat, sense perjuí de les convocatòries possibles que es puguen resoldre d’acord amb la consignació pressupostària que s’establisca en l’exercici corresponent.

*Tercera. Abast plurianual de les subvencions*

D’acord amb el que establix l’article 16 de la Llei 2/2009, de 14 d’abril, de la Generalitat, de coordinació del Sistema Valencià d’Investigació Científica i Desenrotllament Tecnològic, les subvencions regulades en esta orde tindran caràcter anual o plurianual depenent del temps de duració que reste des que es va produir l’estabilització fins a la finalització del projecte. En el cas que les subvencions siguen plurianuals, la resolució d’estes establirà l’import per a cada una de les anualitats de vigència de la subvenció respectiva, i estarà condicionat als crèdits que es consignen amb tal fi en cada una d’estes anualitats en el pressupost de la Generalitat.

*Quarta. Caràcter econòmic de les activitats d’investigació*

Esta ajuda no constituïx una ajuda d’estat en els termes previstos en els articles 107 i 108 del Tractat de funcionament de la Unió Europea, perquè la seua concessió no falseja ni amenaça falsejar la competència, i afavorix així determinades empreses o produccions.

D’acord amb el Marc sobre ajudes estatals d’investigació i desenrotllament i innovació (DOUE C414, de 28.10.2022), la mesura que ens ocupa no és ajuda d’estat. No suposa un avantatge econòmic que falseja la competència, ja que les entitats beneficiàries són centres d’investigació o universitats, i no es tracta d’empreses, d’acord amb el que establix el mencionat marc d’I+D+i, així com les altres normes aplicables i la jurisprudència del TJUE, i atenent la naturalesa de les activitats finançades amb esta subvenció, que són de promoció i difusió de la investigació de caràcter no econòmic i que no consistixen en l’oferta de béns i/o servicis en un mercat determinat, per la qual cosa esta subvenció no suposa una distorsió de la competència en el mercat interior europeu.

DISPOSICIONS TRANSITÒRIES

Respecte als procediments de concessió de subvencions ja iniciats regits per l'Orde 16/2023, de 29 de maig, de la Conselleria d'Educació, Cultura i Esport, per la qual s'aproven les bases reguladores i la convocatòria per a la concessió de subvencions a l'exhibició en sales de cinema de la Comunitat Valenciana, i l'Orde 6/2023, de 22 de desembre de 2023, de la Vicepresidència Primera i Conselleria de Cultura i Esport, per la qual s'aproven les bases reguladores i la convocatòria per a la concessió de les subvencions a escriptura de guió i desenrotllament i preparació de projectes d'obres audiovisuals de l’Institut Valencià de Cultura en els anys 2023 i 2024, serà aplicable la normativa vigent en el moment de l'inici de la tramitació d'eixes convocatòries vinculades a les ordes.

DISPOSICIÓ DEROGATÒRIA

*Única*

Queda derogada l'Orde 16/2023, de 29 de maig, de la Conselleria d'Educació, Cultura i Esport, per la qual s'aproven les bases reguladores i la convocatòria per a la concessió de subvencions a l'exhibició en sales de cinema de la Comunitat Valenciana, l'Orde 6/2023, de 22 de desembre de 2023, de la Vicepresidència Primera i Conselleria de Cultura i Esport, per la qual s'aproven les bases reguladores i la convocatòria per a la concessió de les subvencions a escriptura de guió i desenrotllament i preparació de projectes d'obres audiovisuals de l’Institut Valencià de Cultura en els anys 2023 i 2024 i les disposicions de rang igual o inferior que s'oposen al que disposa esta orde.

DISPOSICIÓ FINAL

*Única. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana.*

  

València, 21 d'octubre de 2024

José Antonio Rovira Jover

Conseller d’Educació, Cultura, Universitats i Ocupació


Còpia Permalink ELI